КОМИ РЕСПУБЛИКАСА ЮРАЛЫСЬЛÖН ИНДÖД

**Коми Республикаса ветеринарнöй дöзьöр служба йылысь**

Шуа:

1. Вынсьöдны Коми Республикаса ветеринарнöй дöзьöр служба йылысь положение содтöдын индöм серти.

2. Коми Республикаса ветеринарнöй дöзьöр службалы лэдзны босьтны юрнуöдысьöс öти вежысьöс.

3. Тайö Индöдыс вынсялö сiйöс примитан лунсянь.

Коми Республикаса Юралысь В.Торлопов

Сыктывкар

2009 вося август 11 лун

88 №

ВЫНСЬÖДÖМА

Коми Республикаса Юралысьлöн

2009 во август 11 лунся 88 №-а Индöдöн

(содтöд)

Коми Республикаса ветеринарнöй дöзьöр служба йылысь

**ПОЛОЖЕНИЕ**

I. Панас

1. Коми Республикаса ветеринарнöй дöзьöр служба (водзö – Служба) лоö Коми Республикаса олöмö пöртысь власьт органöн, кодi ветеринария юкöнын нуöдö государственнöй политика дасьтöм да збыльмöдöм кузя удж, нормативнöя правовöй веськöдлö, а сiдзжö лоö Коми Республикаса олöмö пöртысь власьт уполномочитöм органöн, кодi ветеринария юкöнын нуöдö Коми Республика мутасын государствосянь контроль (дöзьöр).

2. Служба аслас уджын мыджсьö Россия Федерацияса Оланподув да Коми Республикаса Оланподув, федеральнöй оланпасъяс да Коми Республикаса оланпасъяс, Россия Федерацияса да Коми Республикаса мукöд нормативнöй правовöй акт вылö, а сiдзжö тайö Положение вылö.

3. Служба вöчö ассьыс уджсö кыдзи ас кежас, сiдзи и олöмö пöртысь власьт федеральнöй органъяскöд, Коми Республикаса государственнöй власьт органъяскöд, Коми Республикаса государственнöй органъяскöд, меставывса асвеськöдлан органъяскöд, общественнöй öтувъяскöд да мукöд организациякöд йитöд кутöмöн.

4. Агентстволöн местаыс – Сыктывкар.

II. Уджмогъяс, удж

5. Служба аслас индöм удж серти збыльмöдö татшöм уджмогъяс, уджъяс:

5.1. Коми Республика мутасын пемöсъяс, сы лыдын видз-му овмöсса, гортса, зоопаркса да мукöд пемöс, дона куа вöрпаяс, пöтка, чери да мазi, карантиннöй да торъя öпаснöй висьöмъясысь öлöдöм да бырöдöм кузя мероприятиеяс збыльмöдан юкöнын да скöт видзöмын ветринарнöя могмöдöм кузя региональнöй планъяс олöмö пöртöмын:

1) участвуйтö Коми Республика мутасын федеральнöй мероприятиеясын;

2) нуöдö Коми Республика мутасын пемöс висьöмъяс öлöдöм да бырöдöм да пемöсъяс бурдöдöм кузя мероприятиеяс;

3) Коми Республика мутасын котыртö пемöсъясöс, сы лыдын видз-му овмöсса, гортса, зоопаркса да мукöд пемöс, дона куа вöрпаяс, пöтка, чери да мазi, вуджан да вуджтöм висьöмъяс öлöдöм да бырöдöм кузя мероприятиеяс да скöт видзöмын ветеринарнöя могмöдöмын збыльмöдан планъяс да найöс видзöдö збыльмöдöм бöрся.

5.2. Государственнöй ветеринарнöй дöзьöр юкöнын:

1) видзöдö, кыдзи кутчысьöны:

предприятиеяс, учреждениеяс, организацияяс, подчинённосьт да эмбур сикас вылö видзöдтöг, суйöрсайса юридическöй кывкутысьяс, Россия Федерацияса чина йöз да граждана, а сiдзжö суйöрсайса граждана да гражданствотöм йöз противоэпизоотическöй мероприятиеяс нуöдан планъясö (тшöтш мортлöн да пемöслöн öтувъя висьöмъясысь öлöдöм да бырöдöм кузя мероприятиеяс), кыдзи котыртöны да нуöдöны пемöсъяслöн вуджан да вуджтöм висьöмъясысь öлöдан да бурдöдан мероприятиеяс;

ветеринарнöй правилöясö скöт видзан прöдукция вöчигöн, переработайтiгöн, видзигöн да иналiгöн, Коми Республика мутас сайö ветеринарнöй службалы подконтрольнöй грузъяс нуигöн, скöт видзан комплексъяс, яй комбинатъяс, скöт видзан прöдукция вöчысь да видзысь мукöд предприятие проектируйтiгöн, стрöитiгöн да выльмöдiгöн, крестьянин (фермер) овмöсъяс да гражданалысь мукöд аспом овмöс лöсьöдiгöн;

сёян прöдукция да скöт видзöмысь сёян-юан сырьёлöн да кöрымъяслöн ветеринария боксянь безопасносьт кузя ветеринарнöй правилöясö, нормаясö да ветеринарно-санитарнöй экспертизалöн правилöясö, найöс вöчан, производство кежлö дасьтысян, вöчан, видзан, транпортируйтан да ваян условиеясö;

2) тöдмалö да индö пемöс вуджан да öтчукöрöн вуджтöм висьöмъяс да ветеринарно-санитарнöй боксянь скöт видзöмысь öпаснöй сёян-юан артмöмлысь да паськалöмлысь помкаяссö да условиеяссö;

3) котыртö противоэпизоотическöй мероприятиеяс, тшöтш и мортлы да пемöсъяслы öтувъя висьöмъяс öлöдöм да бырöдöм кузя меропритяиеяс;

4) видзöдö (дöзьöритö) ветеринария юкöнын специалистъяслöн удж бöрся;

5) примитö ветеринария йылысь Россия Федерацияса законодательство торкалöмъяс бырöдöм вылö мераяс;

6) сетö Коми Республика сайö государственнöй ветеринарнöй дöзьöрлы подконтрольнöй грузъяс нуöм вылö разрешениеяс.

5.3. Пемöсъясöс висьöмъясысь öлöдан да бырöдан да скöт видзан прöдукта ветеринарнöй боксянь безопасносьтöн могмöдан юкöнын:

1) сетö стрöитчöм улö, скöт видзöмысь прöдукта вöчан да видзан предприятиеяс стрöитöм улö му участокъяс сетiгöн татшöм комплексъяслöн, яй комбинатъяслöн, предприятиеяслöн öнiя ветеринарнöй нормаяслы да правилöяслы лöсялöм йылысь кывкöртöдъяс;

2) видзö Коми Республика мутас пемöсъяслöн торъя öпаснöй да карантиннöй висьöмъяс вайöмысь да паськалöмысь;

3) нуöдö Россия Федерацияса ветеринарнöй законодательство серти пемöсъяслöн вуджан да уна лыда скöтлöн вуджтöм висьöмъяс бырöдöм кузя торъя мероприятиеяс.

5.4. Службалöн мукöд удж:

1) видзö йöзöс мортлöн да пемöсъяслöн öтувъя висьöмъясысь, сэтшöм юалöмъяс кындзи, мый серти решениеяссö примитö Россия Федерация;

2) регистрируйтö ветеринария юкöнын специалистъясöс, кодъяс Коми Республика мутасын нуöдöны асшöр удж;

3) туялö скöт видзан объектъясын ветеринарно-санитарнöй да эпизоотическöй серпассö, лöсьöдö скöт висьöмъяс öлöдан да бырöдан планъяс, пыртö Коми Республикаса Правительствоö лöсялана вöзйöмъяс;

4) арталö, кымын ветеринария юкöнса специалист колö ветеринарнöй учреждениеяслы да видз-му овмöс организацияяслы, участвуйтö государственнöй ветеринарнöй везын специалист кадръяс бöрйöмын да индалöмын, кыпöдö налысь уджсикас серти тöдöмлунъяссö;

5) планируйтö Коми Республикаын водзö сöвмöдны да восьтны ветеринария объектъяс;

6) индöм ногöн лöсьöдö да видзö колана биопрепаратъяслысь, медикаментъяслысь, антибиотикъяслысь, дезинфицируйтан средствояслысь резерв;

7) индöм ногöн пыртö Коми Республикаса республиканскöй бюджетысь противоэпизоотическöй мероприятиеяс нуöдöм вылö колана ассигнованиеяс ыджда йылысь вöзйöмъяс;

8) нуöдö видз-му овмöсса скöтлöн висьöмъяскöд йитчöм ветеринарнöй учёт;

9) индöм ногöн лöсьöдö да сетö Коми Республикаса Юралысьлы да Коми Республикаса Правительстволы видлалöм вылö Служба компетенцияö пырысь юалöмъяс кузя нормативнöй правовöй акт балаяс;

10) пыртö Коми Республикаса сьöм овмöс министерствоö лöсялана финансöвöй во вылö Коми Республикаса республиканскöй бюджет лöсьöдöм кузя, Служба да ветеринария юкöнын Коми Республикаса государственнöй учреждениеяс сьöмöн могмöдöм кузя вöзйöмъяс;

11) Россия Федерацияса законодательство да Коми Республикаса законодательство серти видзö государственнöй гусятор да видзö юöрсö техническöя;

12) законодательство серти организационно-методическöя веськöдлö ветеринария юкöнын Коми Республикаса государственнöй учреждениеясöн, координируйтö сылысь уджсö да видзöдö сылöн удж бöрся, а сiдзжö котыртö да збыльмöдö индöм учреждениеясын пöжарысь видзчысян мераяс;

13) могмöдö Службалысь мобилизуйтан дасьлунсö, а сiдзжö видзöдö Коми Республикаса государственнöй учреждениеяслысь мобилизуйтан дасьлун кузя удж бöрся, кодъяслöн уджöн организационно-методическöя веськöдлö, уджсö координируйтö да удж бöрся видзöдö Служба;

14) индöм ногöн могмöдö сьöмöн Коми Республикаса государственнöй учреждениеяс, кодъяслöн уджöн организационно-методическöя веськöдлö, уджсö координируйтö да удж бöрся видзöдö Служба;

15) индöм ногöн пыртö ветеринария юкöнын Коми Республикаса государственнöй учреждениеяс лöсьöдöм кузя вöзйöмъяс, а сiдзжö Коми Республикаса государственнöй учреждениеяс, кодъяслöн уджöн организационно-методическöя веськöдлö, уджсö координируйтö да удж бöрся видзöдö Служба, реорганизуйтöм да бырöдöм кузя вöзйöмъяс;

16) индöм ногöн нуöдö государстволы коланлун вылö, мый колö Службалы ассьыс уджмогъяссö олöмö пöртöм могысь, вузöс вайöм, уджъяс вöчöм да услугаяс сетöм кузя заказъяс лöсьöдöм да иналöм кузя государственнöй заказчиклысь удж;

17) збыльмöдö Коми Республика мутасын удж видзан юкöнын государственнöй политикалысь медшöр туйвизьяс «Удж видзан юкöнын öткымын юалöм йылысь» Коми Республикаса Правительстволöн 2008 во январ 29 лунся 16 №-а шуöмöн индöм компетенцияын;

18) збыльмöдö войтырöс дорйöм кузя мероприятиеяс Коми Республикаын войтырöс доръян удж котыртöм да нуöдöм йылысь положение серти, мый вынсьöдöма Коми Республикаса Юралысьлöн 2008 во октябр 13 лунся 97 №-а Индöдöм;

19) индöм ногöн вынсьöдö Коми Республикаса государственнöй учреждениеяслысь, кодъяслöн уджöн организационно-методическöя веськöдлö, уджсö координируйтö да удж бöрся видзöдö Служба, уставъяс, индö чинö да мездö чинысь индöм Коми Республикаса государственнöй учреждениеясса юрнуöдысьясöс, кырымалö, вежö да киритö накöд уджалан сёрнитчöмъяс законодательство серти государственнöй эмбурöн веськöдлан органкöд сёрнитчöмöн;

20) видлалö административнöй торкалöмъяс йылысь делöяс сэтшöм случайяс дырйи да пöрадок серти, кыдзи индöма административнöй торкалöмъяс йылысь Россия Федерацияса кодексöн;

21) збыльмöдö законодательство серти мукöд мог.

6. Службалöн да сылöн чина йöзлöн правояс:

6.1. Службалöн сылы урчитöм уджмогъяс збыльмöдöм вылö эм право:

1) индöм ногöн корны да босьтны Служба водзö пуктöм уджъяс збыльмöдöм вылö колана юöръяс Коми Республикаса государственнöй власьт органъяссянь, меставывса асвеськöдлан органъяссянь да организацияяссянь да гражданасянь, сы лыдын электроннöя;

2) индöм ногöн корны Служба компетенцияö пырысь юалöмъяс решитöм могысь наукаса да мукöд организацияöс, учёнöйясöс, специалистъясöс да экспертъясöс, сы лыдын Коми Республика сайысь;

3) индöм удж юкöнын котыртны координируйтан да сöвещательнöй органъяс (сöветъяс, комиссияяс, группаяс, коллегияяс),сы лыдын ведомствокостсаясöс;

4) аслас компетенцияын йöзöдны федеральнöй законодательстволöн да Коми Республикаса законодательстволöн подув вылын да олöмö пöртöм могысь правовöй актъяс;

5) ошкыны службаса Почёт грамотаöн;

6) Коми Республикаса Правительстволöн тшöктöм серти петкöдлыны Коми Республикалысь интересъяссö да Служба компетенцияö пырысь юалöмъяс кузя кутны йитöд Россия Федерацияса государственнöй власьт федеральнöй органъяскöд;

7) мöдöдны лöсялана органъясö ветеринария юкöнын Россия Федерацияса законодательство торкалöмъяс йылысь материалъяс;

8) законодательство серти збыльмöдны мукöд право.

6.2. Коми Республика мутасын ветеринария юкöнын государствосянь контроль (надзор) нуöдöм могысь государственнöй ветеринарнöй дöзьöр збыльмöдöм вылö Службаса уполномочитöм чина йöзлöн эм право:

1) ветеринария юкöнын законодательствоö кутчысьöм бöрся государственнöй контроль да дöзьöр кузя мероприятиеяс нуöдiгöн ветеринария йылысь Россия Федерацияса законодательствоöн индöм пöрадок серти мытшöдтöг ветлыны организацияясö да прöверитны, кыдзи найö збыльмöдöны Россия Федерацияса законодательство, нуöдöны противоэпизоотическöй да мукöд ветеринарнöй мероприятие да кутчысьöны öнiя ветеринарнöй правилöясö, корны прöверка нуöдöм вылö колана документация;

2) сетны организацияяслы да гражданалы противоэпизоотическöй да мукöд предприятие нуöдöм йылысь, ветеринария йылысь Россия Федерацияса законодательстволысь торкалöмъяс бырöдöм йылысь корöмъяс, а сiдзжö видзöдö тайö корöмъяссö збыльмöдöм бöрся;

3) тöдмалö пемöсъяс вуджан висьöмъяс да ветеринарно-санитарнöй боксянь скöт видзöмысь öпаснöй сёян-юан артмöмлысь да паськалöмлысь помкаяссö да условиеяссö;

4) пыртны Коми Республикаса Правительстволöн да Коми Республикаын меставывса асвеськöдлан органъясö вöзйöмъяс:

а) Россия Федерацияса законодательствоöн индöм пöрадок серти виччысьтöм противоэпизоотическöй комиссияяс лöсьöдöм йылысь;

б) Коми Республикалöн торъя мутасъясын пемöсъяслöн вуджöм да öтчукöрöн вуджтöм висьöмъяс паськалöмысь öлöдöм да бырöдöм могысь карантинъяс да мукöд дзескöдöмъяс пыртöм йылысь;

5) примитны эпизоотическöй лыдпасъяс серти пемöсъяслы диагностика туялöмъяс да вакцинация нуöдöм йылысь решениеяс;

6) кыскыны административнöй право торкалöмъяс йылысь Россия Федерацияса кодекс серти административнöй кывкутöмö;

7) пыртны Коми Республикаса Правительствоö пемöсъяслысь торъя öпаснöй висьöмъяс бырöдiгöн скöт начкöм да (либö) скöт видзан прöдукция босьтöм йылысь представлениеяс.

III. Удж котыртан пöрадок, организационнöй тэчас

7. Службаöн веськöдлö Коми Республикаса ветеринарнöй дöзьöр службаса юрнуöдысь (водзö – Юрнуöдысь), кодi чин сертиыс öттшöтш лоö Коми Республикаса медыджыд государственнöй ветеринарнöй инспекторöн, кодöс Россия Федерацияса меджыджыд государственнöй ветеринарнöй инспекторкöд сёрнитчöмöн чинö индö да чинысь мездö Коми Республикаса Юралысь.

Юрнуöдысьлöн эм правояс да могъяс, кутшöмъясöс индöма ветеринария юкöнын законодательствоöн.

Юрнуöдысь персональнöя кывкутö Коми Республикаса ветеринарнöй дöзьöр службалы сетöм уджмогъяс збыльмöдöм да индöм удж юкöнын государственнöй политика олöмö пöртöм вöсна.

 Юрнуöдысьлöн эм öти вежысь, кодöс чинö индöны да чинысь мездöны Россия Федерацияса законодательствоöн да Коми Республикаса законодательствоöн индöм пöрадок серти.

Юрнуöдысьöс вежысь Коми Республикаса ветеринарнöй дöзьöр служба нимсянь уджалö дöверенносьттöг Юрнуöдысьöн индöм правояс да могъяс серти.

Кор Юрнуöдысь мыйкö дыра абу, сэки сылысь могъяссö збыльмöдö юрнуöдысьöс вежысь, а кор абу Юрнуöдысьöс вежысь – Юрнуöдысьлöн решение серти Коми Республикаса ветеринарнöй дöзьöр службалöн тэчас юкöдувса начальникъясысь öти.

Кор эм Юрнуöдысьлöн прöст чин, сэки Юрнуöдысьлысь могъяс сетöм йылысь решение примитö Коми Республикаса Юралысь.

8. Службалысь медыджыд штат лыд индö Коми Республикаса Правительство.

Коми Республикаса ветеринарнöй дöзьöр службалöн тэчас юкöдувъясöн лоöны медшöр туйвизьяс серти юкöнъяс да секторъяс:

1) государственнöй ветеринарнöй дöзьöр, скöт видзöмысь прöдукциялöн безопасносьт бöрся дöзьöр да лабораторияясын контроль юалöмъяс кузя;

2) противоэпизоотическöй да котыртан мероприятиеясса юалöмъяс кузя;

3) правовöй да кадрöвöй юалöмъяс кузя;

4) экономическöй анализ да бухгалтерскöй учёт юалöмъяс кузя;

5) материально-техническöя могмöдан юалöмъяс кузя.

Коми Республикаса ветеринарнöй дöзьöр службалысь тэчассö вынсьöдö Коми Республикаса Юралысь.

9. Юрнуöдысь:

веськöдлö Службалöн уджöн öткöн веськöдлöм подув вылын, сöмын ачыс кывкутö Служба водзö пуктöм могъяс збыльмöдöмысь;

сылы сетöм компетенцияын доверенносьттöг Служба нимсянь вöчö удж, петкöдлö Службалысь интересъяссö государственнöй власьт органъясын, государственнöй органъясын, меставывса асвеськöдлан органъясын, организацияяссын;

вынсьöдö уджалысьяслöн лöсьöдöм штат да уджысь мынтысян фонд серти Службалысь штатнöй расписание да лöсялана кадколаст вылö Коми Республикаса республиканскöй бюджетын индöм бюджетнöй ассигнованиеяс серти Службалысь бюджетнöй смета;

законодательство серти босьтö удж вылö да мездö уджысь Службаса уджалысьясöс;

вынсьöдö Службаса уджалысьяслысь чина регламентъяс да чина инструкцияяс;

 индöм ногöн аслас полномочиеяс серти примитö Службаса уджалысьяс дорö ышöдан да кывкутöмö кыскан мераясöн вöдитчöм йылысь решениеяс;

йöзöдö Служба компетенцияö пырысь юалöмъяс кузя тшöктöдъяс;

сетö Службаса уджалысьясöн быть збыльмöдöм вылö индöдъяс;

вöдитчö финансöвöй да материальнöй ресурсъясöн, мый индöма законодательство серти Службалы;

индöм ногöн пыртö Службаса, государственнöй учреждениеясса, кодлöн уджöн организационно-методическöя веськöдлö, уджсö координируйтö да удж бöрся видзöдö Служба, уджалысьясöс, а сiдзжö ветеринариякöд йитчöм удж нуöдысь мукöд йöзöс Россия Федерацияса государственнöй наградаяс да Коми Республикаса государственнöй наградаяс сетöм вылö представлениеяс йылысь ходатайствояс;

видлалö Службаын гражданасянь индöм ногöн вöзйöмъяс, шыöдчöмъяс, норасьöмъяс, а сiдзжö примитö гражданаöс ас сёрнинаныс;

законодательство серти вöчö мукöд уджмог.

10. Служба видзöм вылö рöскодыс могмöдсьö сьöмöн Коми Республикаса республиканскöй бюджет тшöт весьтö.

11. Служба лоö юридическöй кывкутысьöн, сылöн эм Коми Республикалöн государственнöй канпасöн да аслас нимöн коми да роч кывъяс вылын печать, индöм образеца мукöд печать, штамп да бланк, Россия Федерацияса законодательство серти восьтöм тшöтъяс.

Исакова 13 929 пас